LT Europos Sąjungos oficialusis leidinys C 143/23

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2015/C 143/14)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (EB) Nr. 1151/2012 (1) 51 straipsnį.

BENDRASIS DOKUMENTAS

„ΓΑΛΑΝΟ ΜΕΤΑΓΓΙΤΣΙΟΥ ΧΑΛΚΙΔΙΚΗΣ“ (GALANO METAGGITSIOU CHALKIDIKIS)

EB Nr. EL-PDO-0005-01027–07.08.2012

SGN ( ) SKVN ( X )

1. Pavadinimas

„Γαλανό Μεταγγιτσίου Χαλκιδικής“ (Galano Metaggitsiou Chalkidikis)

2. Valstybė narė

Graikija

3. Žemės ūkio produkto arba maisto produkto aprašymas

3.1. Produkto rūšis

1.5 klasė. Aliejus ir riebalai (sviestas, margarinas, aliejus ir kt.)

3.2. Produkto, kuriam taikomas 1 punkte nurodytas pavadinimas, aprašymas

„Galano Metaggitsiou Chalkidikis“ yra ypač grynas alyvuogių aliejus, gaminamas iš ne mažiau kaip 90 % Strongilolia (Galani, Prasinolia) veislės alyvuogių ir ne daugiau kaip 10 % Chondrolia Chalkidikis veislės alyvuogių.

Fizinės, cheminės ir juslinės „Galano Metaggitsiou Chalkidikis“ alyvuogių aliejaus savybės:

rūgštingumas– ne didesnis kaip 0,60,

peroksidų skaičius– ne didesnis kaip 15,

Κ232– ne daugiau kaip 2,35,

Κ270– ne daugiau kaip 0,18,

vaškai– ne daugiau kaip 110 mg/kg,

procentinė nesočiųjų riebiųjų rūgščių dalis– ne mažiau kaip 84 %,

oleino rūgšties procentinis dydis– ne mažiau kaip 73 %,

linoleno rūgštis– < 1,0 %,

linolo rūgštis– < 11 %,

spalva– žalia su geltonu ar aukso geltonio atspalviu. Ką tik išspaustas aliejus būna drumzlinas, tačiau vėliau palaipsniui tampa šviesus.

Juslinės savybės:

Aprašas Vidutinė vertė Defektai 0 Vaisių pojūčio mediana > 3 Aštrumo pojūčio mediana > 3 Kartumo pojūčio mediana < 2,5

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Alyvuogės auginamos ir ypač grynas „Galano Metaggitsiou Chalkidikis“ alyvuogių aliejus spaudžiamas tik nustatytoje geografinėje vietovėje.

3.5. Specialios produkto, kuris nurodomas registruotu pavadinimu, pjaustymo, trynimo, pakavimo ir kt. taisyklės

„Galano Metaggitsiou Chalkidikis“ alyvuogių aliejus į butelius išpilstomas geografinėje vietovėje, kad pervežant neišpilstytą produktą nukentėtų jo kokybė ir jam būdingos savybės.

Kad nenukentėtų produkto kokybė, imamasi šių konkrečių priemonių:

1) iš pradžių aliejus laikomas sunumeruotose nerūdijančiose talpyklose gamintojų, suvokiančių deguonies ir šviesos aliejui daromą žalą, sandėliuose;

2) ant talpyklų tvirtinamas vaškinis antspaudas su užrašu κυανούν („mėlynas“) ir jos dar kartą antspauduojamos tuo atveju, jei iš talpyklų nebuvo išpilstytas visas aliejus, – taip vykdoma produkto kontrolė;

3) siekiant kuo labiau apsaugoti, kad gabenamo talpyklose arba išpilstomo aliejaus paviršius nesusiliestų su oru ir aliejus nebūtų paveiktas deguonies, produktas negali būti išpilstomas arba gabenamas neišpilstytas kitur nei nustatytoje geografinėje vietovėje;

4) aliejų už nustatytos geografinės vietovės ribų draudžiama gabenti permatomomis talpyklomis arba konteineriais, kad jo nepaveiktų tiesioginė saulės šviesa ir nepradėtų vykti fotooksidacija;

5) siekiant apsisaugoti nuo produkto klastojimo ir užtikrinti jo atsekamumą, ant kiekvieno butelio dedamas vaškinis antspaudas, kurio sudėtis kiekvienos partijos atveju yra skirtinga (vaškinio antspaudo sudedamųjų dalių proporcijos ir antspaudavimo būdas).

Produktas pilstomas į nepermatomą ir maisto produktams laikyti tinkamą tarą iš stiklo, metalo arba keramikos arba iš bet kokios kitos inertinės medžiagos, kurioje produkto savybės nepakistų ir kuri atitinka pardavimo šalies prekybos ir (arba) teisinius reikalavimus.

3.6. Specialios produkto, kuris nurodomas registruotu pavadinimu, ženklinimo etiketėmis taisyklės

Ženklinant etiketėmis privaloma laikytis Europos Sąjungos teisės aktuose nustatytų reikalavimų. Ženklinant naudojamas vienas iš šių logotipų:

Be to, ant kiekvieno butelio nurodomas gamintojo kodas, o buteliai numeruojami, kad vartotojui būtų pateikta kuo tikslesnė ir konkretesnė informacija.

4. Glaustas geografinės vietovės apibūdinimas

Geografinė ypač gryno „Galano Metaggitsiou Chalkidikis“ alyvuogių aliejus gamybos vietovė – Sitonijos savivaldybės Metagitsi apylinkė.

5. Ryšys su geografine vietove

5.1. Geografinės vietovės ypatumai

Geografinė vietovė ypatinga tuo, kad vakaruose ją riboja upė, rytuose – jūra, o šiaurėje ir pietuose – kalvos.

Kalbant apie reljefą, didžioji geografinės vietovės dalis (1 820 ha) sudaryta iš 1–15 % nuolydžio kalvų, kurias supa dar didesnio nuolydžio (kai kur daugiau nei 60 %) kalvos. Taigi didžioji vietovės dalis yra kalvota, taip sukuriamas uždaras baseinas, saugantis nuo lietų atnešančių rytų vėjų ir vietovėje palaikantis neaukštą temperatūrą. Šalčiausią mėnesį temperatūra siekia 2,5 °C, o šilčiausią mėnesį – 22,5 °C. Geografinėje vietovėje taip pat pasitaiko ankstyvų šalnų, visų pirma, dėl klimato ir reljefo derinio.

Vietovei būdingas Viduržemio jūros klimatas. Tačiau pastebima ir žemyninio klimato bruožų su Viduržemio jūros klimato įtaka. Kritulių per metus iškrenta nedaug: vidutiniškai nuo 505 mm žemiausiose vietovėse iki 662 mm aukščiausiose vietovėse. Sausiausiais laikomi birželio–rugsėjo mėnesiai (119–169 mm kritulių), ypač nedaug kritulių būna rugsėjį (20–29 mm). Chalkidikės Metagitsi apylinkėje alyvmedžių giraitės pasodintos į Vertiskos vietovės paleozojaus epochoje susiformavusį dirvožemį, sudarytą iš žėrutinio ir biotinio gneiso, granito, skalūnų, kvarcito, diorito ir putnago. Tai vidutiniškai rūgštus dirvožemis su nedideliu pH kiekiu (5–6), tuo tarpu kitos Chalkidikės savivaldybės alyvmedžių giraitės auga dirvožemyje, kurio pH vertė būna didesnė nei 7. Mechaniniam dirvožemio įdirbimui svarbios savybės: jis gana purus arba vidutiniškai purus, pakankamai drėgnas, į dirvožemį lengvai įsiskverbia oras, jis gana pralaidus, todėl vanduo ir dirvožemio tirpalai lengvai filtruojami, be to, dirvožemyje daug fosfato.

Ne mažiau kaip 90 % Chalkidikės Metagitsi alyvmedžių giraičių sudaro Strongilolia (Galani, Prasinolia) veislės alyvmedžiai, kurie nustatytoje geografinėje vietovėje gerai įsitvirtino dėl specifinių jos klimato ir dirvožemio sąlygų; ne daugiau kaip 10 % giraičių sudaro Chondrolia Chalkidikis veislės alyvmedžiai. Strongilolia veislės alyvmedžiai itin paplitę nustatytoje geografinėje vietovėje, visų pirma dėl mikroklimato savybių ir žmonių veiklos: jie pagerino geografinės vietovės žemės ūkio paskirties žemę, naudodami žaliąsias ir organines trąšas išsprendė dirvožemio rūgštingumo problemą, o nederlingą dirvožemį įdirbo kauptukais.

Strongilolia veislės alyvuogių vaisiai būna dideli. Alyvuogės būna apvalios ar ovalios formos, be snapelio. Jos sunoksta lapkričio mėnesį. Derlius imamas anksti, kai alyvuogės būna žaliai violetinės spalvos; aliejus spaudžiamas šaltai, o maišomos masės temperatūra neviršija 27 °C. Alyvuogės svoris būna 2,6–7,5 g (vidutiniškai 4,6 g), o aliejaus kiekis vaisiuose – 16 %. Šios veislės alyvuogės skirtos ir valgyti, ir aliejui spausti, jų vaisiai ir lapai skiriasi nuo kitų veislių alyvuogių vaisių bei lapų.

Chondrolia Chalkidikis veislės alyvuogių vaisiai dideli, minkštimas būna 7–10 kartų didesnis už kauliuką. Šios veislės alyvuogės naudojamos valgomosioms alyvuogėms gaminti ir aliejui spausti, jų vaisius ir lapai skiriasi nuo kitų veislių alyvuogių vaisiaus bei lapų.

5.2. Produkto ypatumai

„Galano Metaggitsiou Chalkidikis“ būdingos savybės:

— ne mažesnė nei 90 % alyvuogių aliejaus dalis gaminama iš Strongilolia (Galani, Prasinolia) veislės alyvuogių,

— didelė oleino rūgšties koncentracija (ne mažiau kaip 73 %),

— nesočiųjų riebalų rūgščių kiekis (84 % ir daugiau) didesnis nei sočiųjų riebalų rūgščių kiekis,

— nedidelis linoleno rūgšties kiekis (mažiau nei 1,0 %) ir linolo rūgšties kiekis (mažiau nei 11 %),

— vaisių skonis vidutinio stiprumo, vaisių pojūčio mediana > 3, aštrumo pojūčio mediana – vidutinio stiprumo (> 3), kartumo pojūčio mediana – silpna arba vidutinio stiprumo (< 2,5). „Galano Metaggitsiou Chalkidikis“ aliejus gali būti laikomas švelnaus skonio aliejumi, nes jo kartumas paprastai būna < 2.

Be to, „Galano Metaggitsiou Chalkidikis“ alyvuogių aliejus gaminamas iš alyvuogių, kurių derlius nuimamas anksti, nuo spalio pradžios, kai vaisiai būna žaliai violetinės spalvos; tai šalto spaudimo aliejus, o maišomos masės temperatūra neviršija 27 °C.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Būdingiausia „Galano Metaggitsiou Chalkidikis“ alyvuogių aliejus savybė – jis gaminamas iš Strongilolia (Galani, Prasinolia) veislės alyvuogių, kurios auginamos beveik tik šioje geografinėje vietovėje. Šios veislės alyvuogės labai paplitusios geografinėje vietovėje ir sudaro 90 % joje užauginamų alyvuogių (praktiškai beveik visą kiekį). Šios veislės alyvuogių paplitimą nustatytoje geografinėje vietovėje visų pirma lemia mikroklimato savybės (sausros, sausas oras, ankstyvos šalnos, žema temperatūra, žemas dirvožemio pH rodiklis, reljefas) ir žmonių veikla: jie pagerino geografinės vietovės žemės ūkio paskirties žemę, naudodami žaliąsias ir organines trąšas išsprendė dirvožemio rūgštingumo problemą, o nederlingą dirvožemį įdirbo kauptukais. Dėl šių klimato ir dirvožemio savybių „Galano Metaggitsiou Chalkidikis“ alyvuogėse susidaro daug oleino rūgšties (ne mažiau kaip 73 %), linoleno rūgšties kiekis būna mažesnis nei 1,0 %, o linolo rūgšties – mažesnis nei 11 %, dėl to iš šių alyvuogių pagamintas aliejus tampa atsparesnis oksidacijai.

Gerosios „Galano Metaggitsiou Chalkidikis“ alyvuogių aliejaus savybės taip pat susijusios su dideliu fosforo kiekiu dirvožemyje. Be to, ypač grynas „Galano Metaggitsiou Chalkidikis“ alyvuogių aliejus būna šviežio ir stipriai juntamo alyvuogių kvapo, kurį įgauna dėl nedidelio kritulių kiekio (kritulių kiekis daro didelį poveikį alyvuogių aromatų pusiausvyrai); dėl ankstyvo derliaus nuėmimo alyvuogės įgauna stiprų kvapą, o šaltai spaudžiant aliejų nenukenčia jo aromatinės medžiagos.

Nuoroda į paskelbtą specifikaciją

(šio reglamento 6 straipsnio 1 dalies antra pastraipa)

http://www.minagric.gr/images/stories/docs/agrotis/POP-PGE/Galano_Metaggitsiou_Xalkidikis_300714.pdf

(1) OL L 343, 2012 12 14, p. 1.